एंग्जाइटी-डिप्रेशन करे कम, घर-दफ्तर के कपड़ों का रखें हिसाब, दिन के अनुसार चुनें कलर्स
फैशन थेरेपी को आसान भाषा में समझें तो यह थेरेपी बिहेवियर और पर्सनैलिटी डिसऑर्डर को ठीक करने में मदद करती है।
‘मैं रिंकू सिंह, दिल्ली महिला आयोग में काउंसलर के पद पर हूं। ज्यादातर फील्ड विजिट पर रहती हूं। स्लम एरिया में जाकर लोगों से बात करना मेरी जॉब का हिस्सा है। मैं फील्ड में जींस-टॉप पहनकर चली जाती थी। महिला आयोग की मीटिंग्स, वर्कशॉप्स, सेमिनार भी इन्हीं कपड़ों में अटेंड करती थी। तब मैंने महसूस किया कि इन जगहों पर कम्युनिकेशन के दौरान मेरी बातें गंभीरता से नहीं ली जातीं। ऐसे में मैंने अपने लुक को लेकर खुद से सवाल किए तब मुझे फैशन थेरेपी लेने की जरूरत महसूस हुई। फैशन स्टाइलिस्ट मुझे गाइड करते कि मीटिंग में क्या पहनकर जाना है, फील्ड विजिट में क्या पहनें, वर्कशॉप्स, सेमिनार, ट्रेनिंग में कौन सा लुक बेहतर लगेगा। 
फैशन स्टाइलिस्ट के कहने पर मैंने मीटिंग में साड़ी और फील्ड विजिट में जींस और लॉन्ग कुरती पहननी शुरू की। मैं ज्यादा कॉन्फिडेंट फील करने लगी और मुझे अपनी बात बेहतर तरीके से रखने में मदद मिली। यह मेरे लिए ज्यादा कंफर्टेबल था। चार महीने तक फैशन थेरेपी लेने के बाद मैं ये समझी कि कपड़ों का पर्सनैलिटी से कनेक्शन कितना जरूरी है और कम्युनिकेशन पर इसका कितना असर पड़ता है। कैसे अपने पहनावे में बदलाव लाकर हम दूसरों को आसानी से अपनी बात समझा सकते हैं, जिससे हमारा कॉन्फिडेंस बढ़ता है।
सवाल ये उठता है कि आखिर फैशन थेरेपी क्या है? इसे देता कौन है और इसे लेने के क्या फायदे हैं? 
फैशन थेरेपी को आसान भाषा में समझें तो यह थेरेपी बिहेवियर और पर्सनैलिटी डिसऑर्डर को ठीक करने में मदद करती है। फैशन थेरेपी में कपड़ों और एसेसरीज के जरिए ड्रेसिंग स्टाइल में बदलाव लाकर पर्सनैलिटी में सुधार लाने की कोशिश की जाती है।
ऑफिस में क्या पहनें कि आत्मविश्वास झलके, मींटिग्स में सब आपकी बात ध्यान से सुनें, पार्टी में सबकी नजर आप पर टिके, आप स्मार्ट दिखने के साथ कॉन्फिडेंट भी दिखें… व्यक्तित्व से जुड़े इन सब सवालों के जवाब फैशन थेरेपी में छिपे हैं।
खबर में आगे बढ़ने से पहले एक पोल कर लेते हैं-
फैशन थेरेपी पर विस्तार से बात करने से पहले कुछ सवालों के जवाब बेंगलुरु के फैशन डिजाइनर गोविंद कुमार सिंह से जान लेते हैं-
फैशन थेरेपी एक तरह से साइकोलॉजिकल थेरेपी है 
फैशन थेरेपी वैसी ही है जैसे आर्ट थेरेपी, कलर थेरेपी, म्यूजिक थेरेपी या रिटेल थेरेपी। आर्ट थेरेपी में ड्रॉइंग या पेंटिंग के जरिए क्रिएटिव एक्टिविटीज की जाती हैं तो कलर थेरेपी में तस्वीरों में कलर भरे जाते हैं। म्यूजिक थेरेपी में खास किस्म का संगीत सुनाया जाता है और रिटेल थेरेपी में शॉपिंग के जरिए आपकी एंग्जाइटी, स्ट्रेस, डिप्रेशन को दूर किया जाता है।
इसी तरह फैशन थेरेपी में भी कपड़े और एसेसरीज के जरिए व्यक्ति की मनोदशा को सुधारने की कोशिश की जाती है। इस ट्रीटमेंट से व्यक्ति का आत्मविश्वास बढ़ता है।
एक फैशन थेरेपिस्ट क्या करता है? वह कैसे पता करता है कि व्यक्ति की जरूरतें क्या हैं और जरूरतों के अनुसार उसे किस तरह ड्रेसअप होना चाहिए।
पूरे हफ्ते आपने कौन से कपड़े-एसेसरीज पहने 
‘लेट्स डिजाइन’ सीजन-3 के विनर और एक ई-कॉमर्स कंपनी में फैशन हेड गोविंद कुमार सिंह बताते हैं कि फैशन थेरेपी के जरिए किसी की पर्सनैलिटी में रातों-रात बदलाव नहीं किया जा सकता। इसके लिए फैशन थेरेपिस्ट अपने क्लाइंट की पसंद-नापसंद को समझते हैं। वे व्यक्ति से पूछते हैं कि पूरे हफ्ते किस मौके पर किस स्टाइल और किस रंग के कपड़े पहने।
सोशल मीडिया इंफ्लुएंसर एशा एल अमीन बताती हैं कि डेली रूटीन में जो कपड़े-एसेसरीज पहने जाते हैं, इनसे जो हमारी पर्सनैलिटी बनती है और जैसा अपीयरेंस होता है फैशन थेरेपिस्ट उन सबका एनालिसिस करते हैं।
सही ड्रेस के साथ सही स्टाइल क्या हो, इसे इन कैटेगरीज में बांटकर समझा जा सकता है
एशा बताती हैं कि लोगों के कपड़े पहनने की चॉइस जानने के बाद ही बताया जाता है कि सही स्टाइल क्या है, कौन से रंग आप पर फबते हैं और कौन से नहीं, आपकी लाइफस्टाइल के अनुसार एसेसरीज क्या हों।
पावर ड्रेसिंग से आता है कॉन्फिडेंस 
पावर ड्रेसिंग भी फैशन थेरेपी का ही हिस्सा है। NIFT (नेशनल इंस्टीट्यूट ऑफ फैशन टेक्नोलॉजी) मुंबई की एसोसिएट प्रोफेसर सुषमा सैतवाल बताती हैं कि पावर ड्रेसिंग का मतलब है जो आपको अंदर से कॉन्फिडेंट फील कराए। ऐसा नहीं है कि फैशन डिजाइनर ही पावर ड्रेसिंग की डोज दे सकते हैं, बल्कि जिन ड्रेसेज और एसेसरीज को पहनकर व्यक्ति का आत्मविश्वास बढ़े, वही पावर ड्रेसिंग है। पावर ड्रेसिंग का मतलब सिर्फ महंगे कपड़े और हाई हील्स नहीं है।
हीलिंग फैब्रिक भी फैशन थेरेपी में मददगार
आप जब कपड़े खरीदते हैं तो सबसे पहले उसकी क्वॉलिटी देखते हैं। कॉटन, सिल्क, शिफॉन, जॉर्जेट के फैब्रिक को छूकर महसूस किया जाता है। कपड़ा सॉफ्ट है, स्किन के लिए ठीक है या नहीं, ये भी चेक किया जाता है। सही फैब्रिक चुनने और उसकी ड्रेस पहनकर हमें अच्छा महसूस होता है। जो कपड़ा पहनकर अच्छा महसूस कराए उसे हीलिंग फैब्रिक कहते हैं।
कलर साइकोलॉजी का पड़ता है बिहेवियर पर असर
सुषमा सैतवाल बताती हैं कि फैशन थेरेपी में कलर साइकोलॉजी का भी खूब इस्तेमाल किया जाता है। कुछ कलर ऐसे होते हैं जिनसे आप भीतर से एनर्जेटिक महसूस करते हैं। कुछ कलर्स आपके एन्वॉयरमेंट के हिसाब से फिट बैठते हैं। लाल, नारंगी और पीला वॉर्म कलर्स हैं जिन्हें पहनने पर गुड हाॅर्मोंस रिलीज होते हैं। पिकनिक या किसी टूरिस्ट प्लेस पर जाने पर लोग वाॅर्म कलर पहनना पसंद करते हैं। यह माहौल के हिसाब से मूड भी बनाता है। वैसे ही ब्लू, ग्रीन और पर्पल कूल कलर्स हैं। हमारा मूड भी हमारी ड्रेस के कलर्स में ढल जाता है।
सुषमा बताती हैं कि कलर ह्मूमन इमोशंस से जुड़े हैं। यह हमारे सोशल और कल्चरल एन्वॉयरमेंट पर भी निर्भर करता है। आपका झुकाव किस रंग की ओर है, यह आपकी परवरिश, पेशे, माहौल और मौसम तय करता है। हमारा पूरा वातावरण हमारे पहनावे को इसी तरह प्रभावित करता है।
कपड़े जो शरीर को अच्छा फील कराएं
NIFT दिल्ली की एसोसिएट प्रोफेसर नैनिका ठाकुर बताती हैं कि फैशन थेरेपी के लिए तीन चीजें जरूरी हैं-
फैशन थेरेपिस्ट किसी व्यक्ति की ड्रेस और एसेसरीज के जरिए इन तीन चीजों को बढ़ावा दे सकता है। नैनिका बताती हैं कि फैशन कोई अनोखी चीज नहीं है। यह हमारी रोजमर्रा की जिंदगी का हिस्सा है। आज लोग भागदौड़ और रफ्तार की जिंदगी जीते हैं। ऐसे में पनपने वाला स्ट्रेस लाइफस्टाइल का हिस्सा बन जाता है। स्ट्रेस को भी अपने ड्रेसिंग सेंस से काबू किया जा सकता है। ‘चॉइस ऑफ क्लोथ्स’ यानी आपके मनपसंद कपड़े आपके स्ट्रेस को दूर करने में मदद करते हैं, क्योंकि वो फीलगुड फैक्टर का काम करते हैं। इसे ही फैशन का ‘थेरेप्यूटिक इफेक्ट’ कहते हैं।
फैशन थेरेपी कैसे स्ट्रेस और डिप्रेशन दूर करने में कारगर है, इसे एक सर्वे से समझा जा सकता है जिसे ‘जर्नल ऑफ फैशन बिजनेस’ में पब्लिश किया गया है। साउथ कोरिया की सियोल यूनिवर्सिटी ने इस पर स्टडी की है।
फैशन थेरेपी से कम हुआ डिप्रेशन 
साइकेट्रिस्ट के एक ग्रुप ने 8 हफ्ते का एक प्रोग्राम चलाया, जिसमें 100 से अधिक लोग शामिल हुए। ये सभी लोग किसी न किसी रूप में स्ट्रेस और डिप्रेशन से जूझ रहे थे। प्रोग्राम में अपीयरेंस इंप्रूवमेंट, पोस्चर मैनेजमेंट और छोटे फैशन शो के सेशंस किए गए। कपड़ों की चॉइस और पहनने के स्टाइल को सुधारा गया। उठने और बैठने के ढंग को सही किया गया। सभी प्रतिभागियों को रैंप वॉक करने को कहा गया। 8 हफ्ते के बाद सियोल यूनिवर्सिटी ने अपनी रिपोर्ट में बताया कि इस प्रोगाम में शामिल लोगों में एंग्जाइटी और डिप्रेशन की कमी पाई गई।
उम्र के हिसाब से नहीं, पर्सनैलिटी के हिसाब से करें फैशन
क्या आप मानते हैं कि ड्रेस का चुनाव करने में उम्र का अहम रोल होता है? जैसे टीनएजर्स जो कपड़े पहनते हैं वो मिडिल एज या सीनियर सिटीजन नहीं पहनते। तो क्या उम्र के हिसाब से कलर और फैशन तय होता है? इस सवाल पर सुषमा सैतवाल बताती हैं कि उम्र से ज्यादा आपकी पर्सनैलिटी तय करती है कि आप किस तरह के और किस रंग के कपड़े पहनें। साथ ही आपके आसपास का माहौल, आप किस सोसाइटी का हिस्सा हैं और आपका स्वभाव आपके ड्रेसिंग सेंस को कंट्रोल करता है।
भारत में दिन के हिसाब से कपड़े पहनने का महत्व 
NIFT पटना के एसोसिएट प्रोफेसर कुमार विकास कहते हैं कि भारत में हजारों वर्षों से दिन के हिसाब से कपड़े पहनने का महत्व रहा है। फैशन थेरेपी भी कलर का सहारा लेती है। सोमवार को वाइट ड्रेस आपको कूल रखती है। मंगलवार और शुक्रवार को लाल रंग आपके मूड को अच्छा बनाता है। बु‌धवार को हरा रंग, गुरुवार को पीला और शनिवार को काले रंग की ड्रेस पहनने का चलन है। इनके पीछे धार्मिक कारण भी हो सकते हैं, लेकिन यह मानवीय स्वभाव और फैशन से भी जुड़ा मामला है।
कैसे पता चलेगा कि आपको फैशन थेरेपी की जरूरत है? आइए ये भी जान लेते हैं- 
अगर ये आपके साथ भी होता है तो आपको भी फैशन थेरेपी की जरूरत है। सेंट्रल इंस्टीट्यूट ऑफ साइकेट्री की एसोसिएट प्रोफेसर डॉ. संघमित्रा गोडी बताती हैं कि यह ह्यमून साइकोलॉजी है कि कोई भी व्यक्ति जब अच्छी ड्रेस और एसेसरीज पहनता है तो उसका आत्मविश्वास बढ़ जाता है। वह गर्दन उठाकर और कंधे तानकर चलता है। यही उसका स्टाइल स्टेटमेंट बनता है और इसकी वजह ड्रेसिंग सेंस से मिलने वाला कॉन्फिडेंस ही है।
एशा एल अमीन का मानना है कि फैशन सोसाइटी के आईने का काम करता है। समाज में हम जैसे रहते हैं और जो कपड़े पहनते हैं उससे ट्रेंड का ही पता नहीं चलता बल्कि यह भी पता चलता है कि हम किस समाज का प्रतिनिधित्व कर रहे हैं। हमारा पहनावा हमारी संस्कृति की पहचान भी बताता है। कपड़ों के जरिए फैशन थेरेपी बहुत पर्सनल चीज है। हर व्यक्ति का अपना अलग ड्रेसिंग सेंस और स्टाइल होता है।
क्या पहनूं, कुछ ढंग का है ही नहीं 
अधिकतर महिलाओं की सबसे बड़ी दुविधा यह होती है कि क्या पहनूं? अधिकतर महिलाओं की यह शिकायत होती है कि मेरे पास पार्टी में पहनने लायक कुछ नहीं हैं। अलमारी में ढेरों कपड़े भरे होते हैं, पर बार-बार यह सवाल उठता है कि क्या पहनूं? शॉपिंग जमकर की जाती है लेकिन वक्त पर पहनने के लिए कुछ नहीं मिलता।
गली बॉय फिल्म की स्टाइलिस्ट और कॉस्ट्यूम डिजाइनर पूर्णामृता सिंह बताती हैं कि ऐसा इसलिए होता है कि क्योंकि महिलाएं सोचती हैं कि लेटेस्ट फैशन के कपड़े खरीदने चाहिए। मॉल या शॉप में भी दुकानदार बताएंगे कि ये कपड़े ट्रेंड में हैं और इन्हें खरीदना बेहतर है। स्टाइल है कि हमेशा बदलता रहता है लेकिन ड्रेस वो पहनें जो आपको हैप्पी और कॉन्फिडेंट फील कराएं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।